Author: Tima
Last saved by: Goran Stojic

ODRŽANA SVEČANA SEDNICA SAVETA ZA LJUDSKA I MANJINSKA PRAVA GRADA NIŠA

            Zapošljavanje jedan od najvećih problema manjina

*Zapošljavanje pripadnika nacionalnih manjina je jedan od problema sa kojima se njihovi pripadnici sreću, kaže Ferhat Saiti, predsednik Saveta za ljudska i manjinska prava grada Niša
*Grad Niš prednjači  u odnosu na ostale gradove kada se radi o podršci i pomoći koju pruža manjinama, kaže Bratislav Vučković, gradski većnik

         Povodom Međunarodnog dana ljudskih prava u Gradskoj kući je  odražana svečana sednica Saveta za ljudska i manjinska prava. Ovom prilikom je istaknuto da svaki čovek poseduje ljudska prava od rođenja  i ona su neotuđiva i regulisana nizom  dokumenata. Iz Saveta za ljudska i manjinska prava kažu da je u Nišu i dalje prisutna  diskriminacija, posebno kada se radi o socijalno ugroženim grupama i nacionalnim manjinama. Poseban akcenat je na sednici stavljen na položaj Roma u društvu ,ali i ostalih manjina, a kao najveći problem istaknuta je nemogućnost zapošljavanja posebno kada se radi o državnim institucijama.
        „Prava koja su nam garantovana rođenjem bi morala da se poštuju, ali je činjenica da diskriminacija postoji u celom svetu i da je teško iskoreniti je“, kaže Ferhad Saiti, predsednik Saveta za ljudska i manjinska prava grada Niša. „Savet je poslednjih godina  pokrenuo niz aktivnosti zahvaljujući i gradu koji ima dosta razumevanja za prava svih manjina. U tom smislu smo jako zahvalni gradu i gradonačelniku i nadam se da će saradnja koju smo do sada imali da se nastavi“, kaže Saiti koji dodaje da u Nišu  po zvaničnom popisu živi 7.000 Roma, ali je taj broj gotovo tri puta veći, pa u gradu, po njegovim rečima, ima oko 20.000 Roma.
          On dodaje da se diskriminacija ogleda na više načina. Neki građani su uskraćeni i za najosnovije uslove za život, ali veruje da će nadležni imati razumevanja za potrebe svih ljudi i da će nivo diskrimanacije biti sve manji.
       „Zapošljavanje pripadnika nacionalnih manjina je jedan od problema sa kojima se njihovi pripadnici sreću“, dodao je Saiti. „Kada se radi o Romskoj zajednici ovaj problem je prisutan i na nivou države, a ne samo u Nišu. U gradskim institucijama na prstima mogu da se nabroje pripadnici romske nacionalne manjine, ali poslednjih godina se mnogo toga menja, posebno sa dolaskom starnih investitora gde je zapošljeno dosta pripadnika romske nacionalne manjine, ali i pripadnici svih ostalih ugroženih grupa“.
       Ferhat Saiti da je dodao da je jedan od problema Roma i kvalitetan način stanovanja na čemu se, takođe posebno insistira, a tu svakako spada i obrazovanje pripadnika ove manjinske zejednice.
       „Grad Niš prednjači  u odnosu na ostale gradove kada se radi o podršci i pomoći koju pruža manjinama“, kaže Bratislav Vučković, gradski većnik. „Možda to nije dovoljno, ali pokušavamo da podržimo sve njihove projekte i sve njihove aktivnosti. Kada je u pitanju zaštita ljudskih prava grad sarađuje sa svim udruženjima, kako manjinskim tako i udruženjima osoba sa invaliditetom“.
       Međunarodni dan ljudskih prava obeležava se 10.decembra  povodom donošenja Univerzalne dekleracije o ljudskim pravima pre tačno 70 godina.

                                                                                              V.P.
LEG:GRAD OTVOREN ZA PITANJA LJUDSKIH I MANJINSKIH PRAVA:Svečana sednica Saveta

(Projekat „Nišlije se uključuju u odlučivanje“ sufinansiran iz budžeta grada Niša)